इस दौर दी डोगरी कविता च डोगरी दा पैह्ला महाकाव्य ‘डोगरी रामायण’ ते त्रै लघुकाव्य ‘चाननी’ ‘तन्दां’ ते ‘लैह्रां’ बी रचे गे। ‘डोगरी रामायण’ 330 ऐं सफें दा एह् महाकाव्य पंडत शम्भुनाथ शर्मा हुन्दी देन ऐ। इस महाकाव्य दी कथावस्तु मर्यादा पुरुषोत्तम राम ते उन्दे जीवन... राजपाठ, बनवास, सीता-त्याग, रावण कन्नै युद्ध आदि घटनाएं गी लेइयै सिरजी गेदी ऐ। बशक्क भामें एह् कथावस्तु बाल्मीकि रामायण ते तुलसीदास कृत रामचरितमानस दी कथावस्तुएं पर अधारत ऐ पर डोगरा माहौल, संस्कृति, रीति-रवाज यानि डोगरा परिवेश दे मताबक इक कथानक गी डोगरी मुहावरे आह्ली पद्यात्मक भाशा च प्रस्तुत करने करी इसगी अनुवाद नेईं आक्खेआ जाई सकदा। कथानक भामें मौलिक नेईं पर सिरजनात्मक मौलिकता दे गुण इस महाकाव्य च मौजूद न।